Българските младежки делегати на 70-тата сесия на Общото събрание в Ню Йорк

В навечерието на 70-тата годишнина от създаването на ООН двама български младежи взеха активно участие в работата на организацията. Между 3-ти и 16-ти октомври младежките делегати на България към ООН Димитър Димитров и Анина Йовкова посетиха Общото събрание на организацията в Ню Йорк и направиха изказване пред Трети комитет по социални, културни и хуманитарни въпроси. От името на младите хора в България Димитър и Анина наблегнаха на необходимостта от качествено образование, активно включване на младежите в процесите на вземане на решения и правенето на политики, популяризиране на доброволчеството и на Целите за устойчиво развитие на ООН. Те получиха поздравления за изказването от редица делегации, сред които бяха тези на Холандия, Австрия, Австралия, Грузия, Буркина Фасо, Бурунди и други.  Непосредствено след речта си българските младежки делегати и колегите им от още 20 страни се срещнаха с Генералния секретар на ООН, Негово Превъзходителство Бан Ки-Мун, чието приветствено слово за пореден път очерта работата с младите хора като негов основен приоритет в рамките на мандата му. 
В хода на втората седмица от работния си престой в ООН, младежките делегати на България организираха и две събития. Първото от тях – модерирано от Димитър и проведено съвместно с младежкия делегат от Грузия, се фокусира върху ролята на младите хора в миротворчеството и бе посетено от заместник-председателката на Трети комитет, Нейно Превъзходителство Тамта Купрадзе. Второто събитие, което беше с най-висока посещаемост и мащаб в сравнение с останалите младежки мероприятия, се организира от делегатите на България, Германия, Белгия, Австрия и Нидерландия и засегна ролята на доброволчеството и гражданското общество в справянето с бежанската криза. Негов специален гост беше Негово Превъзходителство Стефан Тафров – постоянен представител на Република България към ООН – който похвали българските младежки делегати за всеотдайната им и ефективна работа в Ню Йорк.
Допълнителен атестат за успешното представяне на Димитър и Анина в ООН беше и отправената покана към тях да се присъединят към глобалната кампания „Плащайте на вашите стажанти в ООН“, както и да станат мултипликатори на Световната федерация на асоциациите на ООН, в качеството си на каквито те активно ще преговарят за инициирането на Програма за младежки делегати в други държави членки на ООН. Анина вече проведе няколко срещи с дипломати от Постоянното представителство на Кралство Испания към ООН, предоставяйки им информация и експертиза за програмата „Младежки делегати към ООН“, за да лобира за инициирането й в Мадрид. Такива срещи ще бъдат проведени и с дипломати от Постоянното представителство на Кипър към ООН, които потърсиха българските делегати по своя инициатива.
В следващите месеци Анина и Димитър планират да реализират международен проект в сферата на образованието и Целите за устойчиво развитие заедно с колегите си от Румъния, както и да продължат работата по основните си приоритети на национално и международно ниво. През февруари 2016 г. пък им предстои нова работна визита в Ню Йорк, където ще вземат участие в дейността на Комисията по социално развитие към ООН.

[bookmark: _GoBack]
